Mannskap på kaprede skip blir ikke reddet. Nå er pirater på tokt igjen. 
Pirater fra Somalia er igjen aktive. Samtidig er trusselen fra de iransk-støttede Houthiene alvorlig og økende. Mannskap på kaprede skip kan ikke vente seg redningsoperasjoner, sier ekspert.  Sivile skip i Rødehavet og Adenbukta, der en av verdens viktigste shippingruter går, trues nå fra flere hold.  Fra Jemen har det kommet en rekke angrep den siste måneden. De iransk-støttede Houthiene har utvidet kriteriene for hva de anser som legitime mål. To norskeide skip er blitt angrepet i det siste. Samtidig er lasteskipet Galaxy Leader og dets mannskap, som ble kapret for en måneds tid siden, fortsatt i fangenskap. En redningsoperasjon anses som alt for risikabel, ifølge sikkerhetsekspert.  Nå truer også en annen aktør i det samme området:  – De somaliske piratene er på tokt igjen, sier Stig Jarle Hansen, en av verdens ledende eksperter på piratvirksomhet.  Følger situasjonen tett  Somalias Puntland-region er sør for Adenbukta. Trolig er det pirater derfra som 14. desember kapret Malta-registrerte M/V Ruen i Adenbukta, 680 nautiske mil øst for Bosaso, en by i Puntland.  Skipet er nå ført til Somalias kyst.  – Vi kan ikke konkludere klart. Det kan være en ny eller gammel aktør som prøver seg, sier Stig Jarle Hansen. Ifølge ham er det flere år siden sist somaliske pirater kapret et sivilt handelsskip.  Stig Jarle Hansen er professor i historie og statsvitenskap ved Norges miljø- og biovitenskapelige universitet.  Puntland-regionen har lenge vært kjent for piratvirksomhet, og somaliske myndigheter har begrenset jurisdiksjon der.  EUNAVFOR (EU Naval Force Operation Atalanta) har sikkerhetsoppsyn i havområdet. I en uttalelse tirsdag sier styrken at de «tett følger» situasjonen etter kapringen, i samarbeid med lokale somaliske myndigheter.  Pirat-trusselen kommer på toppen av en rekke angrep fra Houthi-kontrollerte Jemen den siste måneden.  Bekymret for norsk mannskap – Vi er svært bekymret for utviklingen. Vilkårlige angrep mot sivil skipsfart er totalt uakseptabelt, sier utenriksminister Espen Barth Eide (Ap) til E24. USA og ni andre koalisjonsland, deriblant Norge, varslet mandag at de øker tilstedeværelsen i regionen.  Operasjonen Prosperity Guardian vil hovedsakelig bestå av maritime styrker fra USA, Frankrike og Storbritannia, som allerede er utplassert i området. Det sier Hans Tino Hansen, administrerende direktør i sikkerhetsselskapet Risk Intelligence.  Norge og Danmark sender stabsoffiserer. Danmark kan komme til å sende en av sine fregatter. Koalisjonen inkluderer land som Bahrain og Seychellene:  – Rollen deres er minimal og mer politisk enn militær. Men det er viktig å notere at Bahrain er vertskap for CENTCOM og CMF samt UKMCC, sier Hansen.  Viktige regionale aktører, som Saudi-Arabia, er ikke med.  Ifølge sikkerhetseksperten kan ikke mannskap på skip som bli kapret, regne med militær redning:  – Redningsoperasjoner vil ikke bli utført dersom mannskapet er tatt som gisler, som i tilfellet Galaxy Leader. Risikoen knyttet til slike operasjoner er altfor høy knyttet til den potensielle gevinsten, mener han.  Fortsatt er et titall norske skip i Rødehavet. Administrerende direktør i Norsk Sjøoffisersforbund, Hans Sande, sier til E24 at han er bekymret for sine medlemmer.  Åpner for utvidet vegringsrett for sjøfolk Houthiene har den siste tiden utvidet målprofilen, til også å omfatte skip som har israelske havner som mål, ifølge sikkerhetsselskapet Ambrey.  Hans Tino Hansen sier det er viktig at rederier gjør trusselvurderinger på bakgrunn av houthienes oppfatninger.  – Det betyr at hvis data på internett om et skip er utdatert eller feilaktig, så kan det føre til at fartøy blir mål selv om de ikke har noen koblinger til Israel, sier han.  Sikkerhetseksperten presiserer det alltid er en risiko for utilsiktet skade. Det norske sjøfartsdirektoratet har nå hevet sikringsnivået til høyeste nivå i deler av Rødehavet. Hans Sande mener situasjonen i regionen begynner å bære preg av krigslignende tilstander:  – Vår holdning er at det ikke er akseptabelt å reise inn i disse områdene, sier Sande til E24.  Flere rederier sender nå sine skip rundt Afrikas horn, en betydelig omvei. Sjøoffisersforbundet har også varslet at et krav om at bruken av vegringsrett vil utvides, dersom situasjonen eskalerer eller vedvarer.  Vil ikke eskalere Vestlige koalisjonsstyrker har – til nå – bare vært aktive i defensive operasjoner for å beskytte den kommersielle skipsfarten i Rødehavet, ifølge Hans Tino Hansen.  – USA har ikke noe ønske om å eskalere til en regional konflikt. Men dette betyr ikke at de ikke vil slå til mot Houthi-posisjoner og missilbatterier dersom de fortsetter med angrepene, sier han.  Flere skip i området har væpnede vakter om bord, men det hjelper ikke mot missil- og rakettangrep. Mange sivile skip får nå også militær eskorte gjennom de mest kritiske områdene, som Bab el-Mandeb stredet. 
Houthi-militsen i Jemen utgjør en økende trussel for sivile skip i Rødehavet og Adenbukta. Nå er også pirater fra Somalia aktive i regionen.  Redningsoperasjoner for mannskap på kaprede skip anses som «for risikabelt», ifølge ekspert.  USA og ni andre land, inkludert Norge, øker tilstedeværelsen i regionen. De skal hittil bare ha utført defensive operasjoner i regionen. 